Lars Boje Mathiesen (UFG), 2024-01-25:
Det er så dejligt at debattere skattepolitik, så tak til Enhedslisten for at fremsætte det her forslag.
For selv om det selvfølgelig er inspireret af Keynes, var det jo, kan man sige, Tobin, der foreslog det, jeg mener, det var i starten af 1970'erne, da USA gik fra guldstandarden over til at gøre valutaen flydende, og hvor det i hvert fald var tiltænkt som en eller anden stabiliseringsfaktor, for at det i forbindelse med den overgang ikke skulle gå helt galt.
Det er i hvert fald sådan, jeg oprindelig mindes det, og hvis jeg historisk tager fejl, kan man jo korrigere mig.
Jeg synes ikke, at det her er en god idé.
Nu vil Enhedslisten så bruge pengene til nogle forskellige ting, men jeg havde håbet, at man samtidig havde haft et forslag om en lettelse med, hvis argumentationen var, at det her skulle skabe en stabilisering, og hvor man derved lettede skatten nogle andre steder i samfundet.
Men for en frihedselskende borgerlig person som mig og i et land, hvor vi har et af verdens højeste skattetryk, hvis ikke det højeste skattetryk, og med en kæmpe offentlige sektor, hvor det offentlige forbrug den her gang er steget historisk med over 2,1 pct., så er det svært at se, at der skal komme flere penge og mere provenu ind i statskassen, end der i forvejen er, og hvor jeg heller ikke synes, at det, der kommer ind, bliver brugt særlig fornuftigt.
Når man i rapporterne så kigger på, hvad effekterne af den her finansielle transaktionsbeskatning har været i de andre europæiske lande, som har indført det, så kan man f.eks. se, at de i Spanien har fået et meget, meget lavere provenu ind, altså faktisk en tiendedel.
Så derfor er det måske i hvert fald også lidt farligt at inkorporere det alt for optimistisk i nogle budgetter.
Men jeg savner at høre, hvad der har været konsekvenserne af det i de lande, som har indført det, og det kan være, at hr. Pelle Dragsted har rapporterne på det.
De fleste lande har selvfølgelig ikke haft det i så mange år, jeg mener, det var i 2021, de fleste indførte det, og Frankrig har selvfølgelig haft det tidligere.
Men i forhold til det ene argument om den stabiliserende faktor er der altså en diskussion, og jeg ved godt, at Den Europæiske Centralbank har en rapport, men der er også andre rapporter fra andre økonomer, og jeg har i hvert fald læst en rapport fra Københavns Universitet, som sår tvivl om den her stabiliserende effekt, fordi det jo, kan man sige, både inddrager beskatninger på handler, som fungerer stabiliserende, og som fungerer destabiliserende.
Handler kan jo være begge dele, og derfor skal man, når det drejer sig om en beskatning på de her ting, virkelig være varsom med det.
Så der er en lang række ting, og jeg synes, det er et spændende område at debattere, men jeg savner også lidt, at vi kommer nærmere ind på den her provenueffekt kontra de skadelige effekter.
Europa-Kommissionen har jo i deres vurdering tidligere været ude at sige, at de skønner, at der er en bnp-nedgang på 0,28 pct.
Det kan godt være, og det er spændende, om regeringen deler den opfattelse.
Har det ændret sig i forhold til dengang, Europa-Kommission lavede det her skøn på det, når man kan se, at de andre lande har indført det?
Har det en betydning, når der nu er nogle lande, som har indført det, og vil bnp-nedgangen procentuelt så være det samme?
Eller vil den rent faktisk være mindre, og vil det derfor ikke have den samme bnp-nedgang?
Det synes jeg også er relevant, når man skal se på, om man skal indføre de her ting.
Så jeg synes, det er et spændende forslag.
Men jeg synes ikke om EU-fællesbeskatninger og sådan noget, og jagten mod bunden på selskabsskatten frygter jeg heller ikke så meget, og jeg takker da også stadig væk Enhedslisten og SF for, at vi fik de seneste selskabsskattelettelser med en socialdemokratisk regering og SF, hvor Enhedslisten var parlamentarisk grundlag.
Og det viser måske også lidt om den krise, som det borgerlige Danmark har været i i rigtig mange år, altså med de seneste selskabsskattelettelser og topskattelettelserne, for stigningen i beløbsgrænsen kom også i den 2013-skatteaftale.
Så det synes jeg jo også er meget sigende.
Men jeg kommer som sagt ikke til at støtte forslaget.